**IN VINO VERITAS**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Să ne-așezăm pe scaune înalte,

pocalele să curgă în șuvoi,

iar vinul fiert va face să exalte

tot ce gândim adesea despre noi!

Suntem bărbați și fără de păcate,

iar dreptul de-a fi primii îl avem

în axiome nejustificate

pe care le păstram ca un totem.

Din cand în când, cuprinși de adevăruri

privim în fața noastră obsedant.

Vedem doar munți ce ne promit simboluri,

dar să-i urcăm e-un gând cam delirant!

Simțim în noi voința tremurândă

cum zburdă în al nostru habitat,

Dorința de „mai sus” și de izbândă

ne pune-n creier pasul limitat.

Nepregătiți suntem pentru urcușuri

pe care le dorim spre-al vieții pisc

și știm că ne așteaptă lunecușuri

și că Singurătatea e un risc!

Așa că ne dorim să ne-nsoțească

un Înger detașat de un destin,

prin ochii de femeie să privească

al nostru pas spre-un pisc diamantin.

Ne asumăm că vom păstra în toate

o dragoste așa cum s-a născut

când v-am cedat a noastră jumătate

ca să formăm un ”tot” de Absolut.

Dar vă mințim, c-așa ne este firea,

și nicimăcar putere nu avem

de a păstra în suflete simțirea

pe care am legat-o în tandem.

Suntem și tupeiști fără măsură

când vă promitem miez de răsărit,

ca mai apoi, cu-a timpului ștersură,

să dăm minciunii noastre licărit.

Rămânem restanțieri la promisiune

și vă mințim că bine iar va fi

de nu vom fi părtași la fisiune,

esența unui vis a o jertfi.

Dar acceptați a noastră ”epopee”

când bine știți că nu gândim curat,

că regândim conceptul de femeie

și-o facem într-un mod denaturat.

Putem să ridicăm a noastră scuză,

să acuzăm eroarea din trecut

când am decis că fi-vom călăuză

iar voi șerpași pe-un drum necunoscut.

Când voi urcați cărând a noastră soartă,

încovoiate până la leșin,

Dacă greșim, interna voastră hartă

ne corectează pasul clandestin.

În brațe voi purtați mereu copiii

și-i învățați ca să privească sus,

să înțeleagă că-i în legea firii

să dovedească drumul nesupus.

Mai târâiți căruțul cu bagaje

cel încărcat cu treburi din cămin

pe care le-am cedat prin elagaje

să nu ne-încurce și să vă umbrim.

Suntem grăbiți și uneori ne-întoarcem

vă reproșăm că pasul vi-i prea lent,

și-atunci căsătoria o desfacem

și ne mândrim c-o facem cu talent.

Dar mai apoi vedem că-n rătăcire

urcușul nostru pierde din avânt,

Vă rechemăm fricoși de o pieire

ce o simțim în nări și în cuvânt.

Alunecăm spre hăul fără viață

ce se întinde fad și delirant,

Speranța înăuntru ne îngheață

când resimțim căderea pe versant.

Dar, nu știm cum, ne prindeți iar de mână

așa cum ați făcut-o în trecut.

Când ne opriți căderea în țărână

în voi simțim un sprijin Absolut.

Vă mulțumim că ne opriți căderea

Noi, ce cădem fără măcar să știm...

Și că în voi ne regăsim puterea

de-a continua urcușul ce-l dorim!

”Suntem bărbați și fără de păcate”,

Dar noi am pus la adevăr căluș

și-am acordat gândirii eronate

preemțiunea propriului urcuș.

Că am greșit în grava apreciere

e-un corolar la vina ce-o avem

și vom purta în suflet o durere

că vanității i-am stat la cherem.

Vă mulțumim, noi cei rămași alături,

cei mulțumiți că ritmul nu-i alert

că împreună am găsit resorturi

ce ne-au ferit de viața în deșert.

Ajunși acolo, pe-ale vieții creste,

vom cerceta noi piscuri-n orizont

și nimeni nu va fi ca să conteste

de vom alege-n viață un nou front.

Și împreună vom porni feeric

păstrând în suflet tot ce-am câștigat

stindardul căsniciei, ezoteric,

va flutura pe-al muntelui regat.

De-acolo cerceta-vom împreună

ce am putut în doi să cucerim,

iar Fericirea cu a ei cunună

va proteja ce-a fost și ce dorim.